Document ID: 32007R0729

PADOMES REGULA (EK) Nr. 729/2007
(2007. gada 25. jūnijs),
ar ko groza Regulu (EK) Nr. 1255/96, kas uz laiku atliek kopīgā muitas tarifa autonomos nodokļus dažiem rūpniecības, lauksaimniecības un zvejniecības produktiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 26. pantu,
ņemot vērā Komisijas priekšlikumu,
tā kā:
(1)
Kopienas interesēs ir pilnīgi vai daļēji atlikt kopīgā muitas tarifa autonomos nodokļus virknei jaunu produktu, kas nav uzskaitīti Padomes Regulas (EK) Nr. 1255/96 (1) pielikumā.
(2)
Vairāki produkti būtu jāsvītro no Regulas (EK) Nr. 1255/96 pielikuma tabulas, jo saglabāt kopīgā muitas tarifa autonomo nodokļu atlikšanu vairs nav Kopienas interesēs vai arī tāpēc, ka ir vajadzīgs pielāgot to aprakstu, lai ņemtu vērā produktu tehnisko attīstību un ekonomiskās tendences tirgū.
(3)
Produkti, kuru apraksts ir jāpielāgo, attiecīgi būtu jāuzskata par jauniem produktiem.
(4)
Šā pasākuma darbības termiņam vajadzētu būt ierobežotam, lai būtu iespējams no ekonomiskā viedokļa pārbaudīt atsevišķos atlikšanas gadījumus šajā laika posmā. Attiecībā uz Regulas (EK) Nr. 1255/96 pielikumā norādītajiem gadījumiem pieredze ir šāda - ir vajadzīgs paredzēt beigu termiņu, lai nodrošinātu, ka tiek ņemtas vērā tehnoloģiskās un ekonomikas izmaiņas. Tam nebūtu jāizslēdz atsevišķu pasākumu priekšlaicīga pārtraukšana vai to turpināšana pēc šā termiņa beigām, ja tam ir ekonomisks pamatojums, ievērojot principus, kas izklāstīti Komisijas Paziņojumā par autonomo tarifu atcelšanu un kvotām (2).
(5)
Tāpēc Regula (EK) Nr. 1255/96 būtu attiecīgi jāgroza.
(6)
Ņemot vērā šīs regulas ekonomisko nozīmīgumu, ir vajadzīgs izmantot steidzamības pamatojumu, kas paredzēts I.3. punktā Protokolā par dalībvalstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienu dibināšanas līgumiem.
(7)
Tā kā šī regula jāpiemēro no 2007. gada 1. jūlija, tai būtu jāstājas spēkā nekavējoties,
IR PIEŅĒMUSI ŠO REGULU.
1. pants
Regulas (EK) Nr. 1255/96 pielikumu groza šādi:
1)
Iekļauj šīs regulas I pielikumā minētos produktus, kā arī to atbilstīgās nodokļa likmes un derīguma termiņus.
2)
Svītro produktus, kuru KN un TARIC kodi ir minēti šīs regulas II pielikumā, kā arī to atbilstīgās nodokļa likmes un derīguma termiņus.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šo regulu piemēro no 2007. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2007. gada 25. jūnijā

Labels: 1
7
3
6
15